สปช.แนะรัฐผลักดันการลงทุนโดยตรงในต่างประเทศ
สปช. พาณิชย์ แนะรัฐเร่งผลักดันการลงทุนโดยตรงในต่างประเทศกระตุ้นศก. อุดช่องโหว่ส่งออก ดันรองนายกฯ นั่งหัวโต๊ะดูแลเฉพาะ
3 ส.ค. 2558

สปช. พาณิชย์ แนะรัฐเร่งผลักดันการลงทุนโดยตรงในต่างประเทศกระตุ้นศก. อุดช่องโหว่ส่งออก ดันรองนายกฯ นั่งหัวโต๊ะดูแลเฉพาะ
เมื่อวันที่ 3 ส.ค. นายเกริกไกร จีระแพทย์ ประธานกรรมาธิการปฏิรูปการเกษตร อุตสาหกรรม พาณิชย์ การท่องเที่ยว และบริการ เปิดเผยว่า สถานการณ์ขณะนี้ประเทศไทยมีความจำเป็นต้องผลักดันการลงทุนโดยตรงในต่างประเทศของไทย ซึ่งถือเป็นส่วนสำคัญของการสนับสนุนการเป็นชาติการค้า (trading nation) ทำให้ไทยขยายตลาดกว้างกว่า 67 ล้านคน โดยเฉพาะในประเทศอาเซียนซึ่งเป็นมิตรประเทศและมีความใกล้ชิด รวมทั้งเป็นการหาทรัพยากร แรงงาน เสริมให้เกิดประโยชน์ร่วมกัน 
ว่าที่ ร.อ.จิตร์​ ศิรธรานนท์ ประธานอนุกรรมาธิการการปฏิรูปการพาณิชย์และการบริการ กล่าวว่า ประเทศไทยพึ่งพาการส่งออก 70% เมื่อมีปัญหาต่างๆ ก็กระทบกับการค้าจำเป็นจะต้อง ผลักดันการลงทุนโดยตรงในต่างประเทศ โดย 1.การกำหนดให้นโยบายยุทธศาสตร์การลงทุนในต่างประเทศเป็นแนวนโยบายสำคัญและดำเนินการจริงจัง 2. ยกระดับคณะอนุกรรมการส่งเสริมการลงทุนในต่างประเทศให้เป็นกลไกถาวร มีรองนายกรัฐมนตรีที่ดูแลด้านเศรษฐกิจเป็นประธาน 
3.มีการใช้การเจรจาระหว่างรัฐบาลต่อรัฐในเรื่องที่สำคัญต่างๆ โดยเฉพาะในเรื่องการทำข้อตกลงต่างๆ เพื่อคุมครองส่งเสริมการลงทุน แก้ไขปัญหาของการลงทุนไทยในประเทศเป้าหมาย 4.รัฐบาลต้องมีการประชาสัมพันธ์นโยบาย ยุทธศาสตร์การลงทุนในต่างประเทศโดยร่วมมือกับหน่วยงานภาคเอกชนอย่างเข้มข้น และทำโรดโชว์เป็นจุดศูนย์กลางของการประชุมสัมพันธ์ เพิ่มงบประมาณเพื่อพัฒนาบุคลากรที่เกี่ยวข้องและใช้เครือข่ายในการพัฒนาฐานข้อมูลและการให้ความรู้